NEWS รูดกว่า 26% หลังเตรียมแตกพาร์เป็น 1 บ.-เพิ่มทุนกว่า2แสนล้านหุ้น
NEWS รูดกว่า 26% หลังเตรียมแตกพาร์เป็นหุ้นละ 1 บาท-เพิ่มทุนกว่า 2 แสนล้านหุ้น ล่าสุด ณ เวลา 10.44 น. อยู่ที่0.14 บาท บวก 0.05 บาท หรือ 26.32% สูงสุด 0.17 บาท ต่ำสุด 0.14 บาท ด้วยมูลค่าซื้อขาย 8.92 ล้านบาท
25 พ.ค. 2560

ผู้สื่อข่าวรายงานว่าราคาหุ้นบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ล่าสุด ณ เวลา 10.44 น. อยู่ที่0.14 บาท บวก 0.05 บาท หรือ 26.32% สูงสุด 0.17 บาท ต่ำสุด 0.14 บาท ด้วยมูลค่าซื้อขาย 8.92 ล้านบาท ขณะที่ดัชนีตลาดหุ้นไทยโดยรวมบวก 0.15%

สำหรับปัจจัยที่ส่งผลให้ราคาหุ้น NEWS ปรับตัวลดลงหลังบริษัทประกาศจะแตกพาร์จากเดิมหุ้นละ 5 บาท เป็นหุ้นละ 1 บาท และจะเพิ่มทุนจดทะเบียนเป็น 2.82 แสนล้านบาท จากเดิม 4.25 หมื่นล้านบาท โดยออกหุ้นใหม่ 239,420 ล้านหุ้น พาร์หุ้นละ 1 บาท ซึ่งส่วนใหญ่จะเสนอขายผู้ถือหุ้นเดิมในอัตราส่วน 1 หุ้นเดิมต่อ 5 หุ้นใหม่ ที่ราคาหุ้นละ 0.013 บาท และใบสำคัญแสดงสิทธิที่จะซื้อหุ้นสามัญ (วอร์แรนต์) ครั้งที่ 6 (NEWS-W6)
โดยบริษัทที่ประชุมคณะกรรมการบริษัทเมื่อวานนี้ (24 พ.ค.) อนุมัติการลดทุนจดทะเบียนโดยตัดหุ้นที่ยังไม่ได้ออกจำหน่าย และให้เปลี่ยนแปลงมูลค่าหุ้นที่ตราไว้ (พาร์) จากเดิมหุ้นละ 5 บาท เป็นหุ้นละ 1 บาท หลังจากนั้นให้เพิ่มทุนจดทะเบียนเป็น 2.82 แสนล้านบาท จากเดิม 4.25 หมื่นล้านบาท โดยออกหุ้นใหม่ 239,420 ล้านหุ้น พาร์หุ้นละ 1 บาท
โดยบริษัทจัดสรรหุ้นเพิ่มทุนใหม่จำนวน 157,300 ล้านหุ้น เสนอขายผู้ถือหุ้นเดิมในอัตราส่วน 1 หุ้นเดิมต่อ 5 หุ้นใหม่ ที่ราคาหุ้นละ 0.013 บาท และจัดสรรหุ้นเพิ่มทุนใหม่จำนวนไม่เกิน 62,920 ล้านหุ้นเพื่อใช้รองรับใบสำคัญแสดงสิทธิที่จะซื้อหุ้นสามัญ (วอร์แรนต์) ครั้งที่ 6 (NEWS-W6) ที่บริษัทจะออกจำนวนไม่เกิน 62,920 ล้านหน่วยให้ฟรีแก่ผู้ถือหุ้นที่จองซื้อหุ้นเพิ่มทุน 5 หุ้นเพิ่มทุนใหม่ ต่อ 2 วอร์แรนต์ ส่วนหุ้นเพิ่มทุนใหม่ส่วนที่เหลือใช้รองรับการปรับสิทธิวอร์แรนต์ NEWS-W4 และ NEWS-W5
สำหรับวัตถุประสงค์ในการเพิ่มทุน เพื่อใช้คืนภาระหนี้ และเพิ่มเติมกระแสเงินสดเป็นทุนหมุนเวียนเงินทุนสำรองในการรองรับการดำเนินงาน และการขยายธุรกิจของบริษัทในอนาคต ทั้งการลงทุนในธุรกิจสื่อ และ/หรือธุรกิจอื่น ๆ ตามความต้องการใช้เงินในแต่ละช่วง ซึ่งบริษัทคาดว่าจะมีความต้องการใช้เงินจำนวนประมาณ 2 พันล้านบาท และแผนการเพิ่มทุนในครั้งนี้จะเพียงพอกับแผนการใช้เงินดังกล่าว